
A partir dels resultats de 99 pesques realitzades amb arts d'arrossegament entre 
202 i 1293 m de fondària al talús del mar Català, s'analitza l'abundància i 
distribució de Symphurus nigrescens Rafinesque, 1810 i Symphurus ligulatus 
(Cocco, 1844), les dues espècies de la família Cynoglossidae presents a l'àrea. 
S. nigrescens es va capturar en pesques realitzades entre 200 i 700 m de 
fondària, amb un màxim d'abundància i biomassa entre 300 i 400 m. S. ligulatus, 
en canvi, s'ha capturat des de 500 m fins l'estrat de major fondària prospectat, 
si bé és més abundant al marge superior de la seva àrea de distribució (fins a 
900 m). Els resultats indiquen una segregació espaial d'ambdues espècies, 
possiblement conseqüència d'un fenomen de competència interespecífica pels 
mateixos recursos tròfics. 

Paraules clau: Symphurus nigrescens, Symphurus ligulatus, abundància, 
distribució batimètrica, mar Català, mar Mediterrània. 


DISTRIBUTION AND ABUNDANCE OF Symphurus nigrescens RAFINESQUE, 
1810 AND Symphurus ligulatus (COCCO, 1844) (PISCES, PLEURONECTIFOR- 
MES) ON THE CONTINENTAL SLOPE OF THE CATALAN SEA. From the results 
obtained from 99 bottom trawls carried out between 202 and 1293 m depth on the 
continental slope of the Catalan sea, the abundance and distribution of both 
Symphurus nigrescens Rafinesque, 1810 and Symphurus ligulatus (Cocco, 1844), 
the two species belonging to the family Cynoglossidae present in the area, are 
analyzed. On the one hand, S. nigrescens was caught on hauls between 200 and 
700 m depth, with a maximum abundance and biomass between 300 and 400 m. 
On the other hand, S. ligulatus was captured from 500 m depth to the lowest 
depth-stratum sampled, being more abundant on the upper limit of its distribution 

range (down to 900 m depth). The results suggest a bathymetric seggregation of 
both species, probably as a consequence of the interspecific competition for the 


same trophic resources. 

Introducció 


A la Mediterrània, els peixos plans 
de la família Cynoglossidae estan 
representats per tres espècies (Fredj i 
Maurin, 1987): Symphurus nigrescens 
Rafinesque, 1810 i Symphurus ligulatus 


(Cocco, 1844), espècies que es troben 
a les nostres aigües (Lloris et al., 
1984), i Cynoglossus sinusarabici (Cha- 
banaud, 1931), espècie lessepsiana 


immigrant de la mar Roja, de distribució 
limitada a la conca oriental. 





Fig. 1. Exemplar de Symphurus nigrescens (longitud total: 10.1 cm) capturat al mar Català 
(Mediterrània occidental) a 455 m de fondària (Collecció Ictiològica de l'Institut de Ciències del Mar, 


nombre de catàleg IIPB 51/1982). 


Fig. 1. Specimen of Symphurus nigrescens (total length: 10.1 cm) captured off the Catalan sea 
(vvestern Mediterranean) at 455 m depth (Institut de Ciències del Mar Fish Collection, catalogue 


number IIPB 51/1982). 

S. nigrescens es troba per tota la 
Mediterrània (Bauchot, 1987), mentre 
que la distribució de S. ligulatus es 
limita a la conca occidental, fins a les 
costes de Sicília i Líbia (Matallanas, 
1984). Molt recentment s'ha citat a la 
mar Egea (Papaconstantinou et al., 
1994). Ambdues espècies es diferencien 
dels altres Pleuronectiformes presents a 
l'àrea d'estudi per tenir el preopercle 
invisible, recobert de petites escates, 
per l'absència de la línia lateral i de 
l'aleta pelviana dreta i, sobretot, per 
presentar els radis de les aletes dorsal 
i anal confluents amb els de la caudal, 
la qual cosa fa que aquestes aletes 
imparelles siguin contínues. Per altra 





banda, les dues espècies es diferencien 
entre sí perquè S. nigrescens presenta 
menys de 95 i 85 radis a les aletes 
dorsal i anal, respectivament, i els 
perfils dorsal i ventral convexes (Fig. 1). 
S. ligulatus, en canvi, té més de 95 i 
85 radis a la dorsal i ventral, amb un 
cos més allargat, de manera que els 
perfils dorsal i ventral semblen paral-lels 
(Fig. 2). La coloració és més bruna 
clara o gris groguenc a la primera 
espècie, mentre que la segona és d'un 
gris més intens. 

S. nigrescens i S. ligulatus són 
dues espècies de les que es coneixen 
molt poques dades de la seva biologia. 
A la Mediterrània, només Macpherson 


18 19 





Fig. 2. Exemplar de Symphurus ligulatus (longitud total: 89.0 cm) capturat al mar Catalá (Mediterrá- 
nia occidental) a 576-612 m de fondària (Collecció Ictiològica de l'Institut de Ciències del Mar, 
nombre de catàleg IIPB 347/1982). 

Fig. 2. Specimen of Symphurus ligulatus (total length: 89.0 cm) captured off the Catalan sea 
(western Mediterranean) at 576-612 m depth (Institut de Ciències del Mar Fish Collection, catalogue 
number IIPB 347/1982). 

(1978) ha estudiat la dieta alimentària 
de la primera, mentre que Cau i Deiana 
(1979) aporten dades sobre la 
reproducció i alimentació de la segona. 
En la present nota s'analitza la 
distribució i abundància d'ambdues 
espècies en el talús del mar Català, per 
sota del 200 m de fondària. Si bé 
aquestes espècies no tenen cap interès 
comercial a causa de la seva petita 
mida (no més de 15 cm), apareixen 
molt sovint a les captures dels arts de 
ròssec (Carbonell et al., 1995, Massutí 
et al, en premsa) i poden arribar a 
comportar-se com a espècies subdo- 
minants en determinats estrats de 
fondària (Stefanescu, 1991, Stefanescu 
et al., 1994). 


Material i mètodes 


Les dades provenen de sis cam- 
panyes de prospecció amb arts de 


ròssec realitzades en el talús del mar 
Català (des de 38%45'N fins a 42200'N), 
amb el B/O García del Cid (Taula 1). 

Les pesques es realitzaren amb 
dos arts d'arrossegament diferents, 
ambdós amb portes i remolcats per un 
sol cable, a una velocitat de 2.5 nusos. 
A la campanya ZONAP s'utilitzà un 
OTSB-14 d'una obertura horitzontal 
estimada de 6.7 m (Sulak, 1984; 
Rucabado et al., 1991). A la resta de 
campanyes l'art utilitzat fou un OTMS- 
27.5, de 14 m d'obertura horitzontal 
estimada (Sardà et al., 1994). Ambdós 
arts presenten una obertura vertical 
semblant de 1.5 a 2 m (Morales-Nin et 
al., en premsa). 

De cada pesca es va anotar el 
nombre d'exemplars i la biomassa (pes 
fresc expressat en g) capturada de les 
dues espècies objecte d'estudi. Per a 
l'anàlisi de l'abundància i biomassa, el 
nombre d'exemplars i el pes es van 
estandaritzar a una àrea de 1000 mé, 


Campanya Data Fondària N° de Exemplars capturats 
pesques S.nigrescens S.ligulatus 
RETROI Abril-91 378-1258 9 160 15 
RETROII Desembre-91 433-1273 9 154 - 
RETRO!!! Marc-92 355-1276 9 60 1 
ZONAP0592 Maig-92 202-1150 38 770 137 
RETROIV Juliol-92 434-1293 9 35 9 
BATMAN Març-94 653-1236 25 38 121 
Total 202-1293 99 1217 283 


Taula 1. Dades de les campanyes de prospecció utilitzades en el present estudi i nombre 
d'exemplars capturats de Symphurus nigrescens i Symphurus ligulatus. 

Taula 1. Data of the sampling cruises analyzed in this study, and number of specimens captured 
of Symphurus nigrescens and Symphurus ligulatus captured. 

Estrat de Nombre de 
fondària (m) pesques 
200 - 300 3 
300 - 400 6 
400 - 500 12 
500 - 600 13 
600 - 700 26 
700 - 800 6 
800 - 900 5 
900 - 1000 3 
1000 - 1100 2 
1100 - 1200 3 
1200 - 1300 20 


Taula 2. Nombre de pesques agrupades per 
estrat batimétric. 
Table 2. Number of hauls by depth-strata. 


tenint en compte la velocitat d'arros- 
segament, l'obertura horitzontal de l'art 
i la duració de les pesques (Sparre et 
al., 1989) que, en general, fou de 60 
minuts. Aquests resultats d'abundància i 
biomassa per àrea rastrejada es van 
agrupar per estrats de fondària de 100 
m (Taula 2) i per a cada un d'ells es 
van calcular els valors mitjans. Per al 
càlcul del pes mitjà es va utilitzar la 
mitjana geomètrica, amb la finalitat de 
minimitzar l'efecte de valors extrems 
(Sokal i Rohlf, 1979). 


Resultats 


D'un conjunt de 104 pesques, van 
considerar-se com a válides 99, realit- 
zades entre 202 i 1293 m de fondària 
(Taula 1). En total es van capturar 
1217 exemplars de S. nigrescens i 283 


de S. ligulatus, amb un pes total de 
4391 i 921 g, respectivament. 

Ambdues espècies són de petita 
mida i presenten un pes mitjà de 4.28 
g/exemplar (20.40 P,,,, n=49) en el cas 
de S. nigrescens i 3.37 g/exemplar 
(40.45 P os n=42) per a S. ligulatus. 

S. nigrescens va aparèixer en el 
50% de les pesques realitzades. Es va 
capturar a totes les pesques entre 200 
i 500 m de fondària, entre 500 i 700 m 
el seu percentatge d'aparició va dismi- 
nuir progressivament i per sota dels 700 
m de fondària no es va capturar cap 
exemplar d'aquesta espècie (Fig. 3). Els 
valors de màxima abundància i biomas- 
sa (1.67 exemplars/1000m? i 6.55 g/ 
1000m?, respectivament) s'assoleixen 
entre 300 i 400 m de fondària, si bé 
entre 200 i 500 m aquests valors són 
semblants i se situen molt per sobre 
dels obtinguts en els dos estrats 
inferiors on apareix l'espècie (Fig. 4a). 

S. ligulatus es va capturar en el 
40% de les pesques realitzades. Aques- 
ta espècie apareix a partir dels 500 m 
de fondària fins a l'estrat més profund 
prospectat (Fig. 3). Els màxims d'a- 
bundància i biomassa (0.16 exemplars/ 
1000m? i 0.49 g/1000m?) s'observen 
entre 500 i 600 m (Fig. 4b). Tanmateix 
aquests parámetres mostren un rang de 
variació molt baix fins als 900 m de 
fondària i se situen sempre al voltant 
de 0.1 exemplars/1000m? i 0.3 g/ 
1000m2. A les pesques realitzades entre 
900 i 1100 m (5 pesques) no es va 
capturar cap exemplar de l'espècie, 
mentre que entre 1100 i 1300 m (23 
pesques) l'espècie torna a aparèixer, si 
bé presenta uns valors d'abundància i 
biomassa inferiors als dels estrats per 
sobre dels 900 m de fondària. 

Fig. 3. Distribució batimètrica del percentatge d'aparició de Symphurus nigrescens i Symphurus 
ligulatus al talús del mar Català (Mediterrània occidental). 

Fig. 3. Bathymetric distribution of the frequency of appearance of Symphurus nigrescens and 
Symphurus ligulatus on the continental slope off the Catalan sea (western Mediterranean). 


Discussió 


S. nigrescens i S. ligulatus, les 
dues úniques espècies de cinoglòssids 
presents al mar Català, mostren, com 
s'ha vist en aquest estudi, una 
distribució batimètrica molt diferenciada. 
S. nigrescens és present entre els 200 
i 700 m de fondària, si bé el seu òptim 
d'abundància se situa entre 200 i 500 
m (sobretot entre 300 i 400 m). S. 
ligulatus, en canvi, apareix a partir dels 
500 m i és present fins als 1300 m. 
L'absència d'exemplars a les pesques 
efectuades entre 900 i 1100 m (Fig. 3) 
és consequència, probablement, d'una 
intensitat de mostreig més baixa en 


` present, 


aquest rang de fondàries que a la resta 
dels intervals prospectats (Taula 2). De 
fet, Stefanescu et al. (1992) indiquen la 
captura d'un total de 21 exemplars en 4 
estacions entre 984 i 1049 m de 
fondària. Tot i que S. ligulatus és 
doncs, en un ampli estrat 
batimètric, el seu òptim d'abundància se 
situa en una franja molt més estreta, 
concretament entre els 500 i 900 m 
(sobretot entre 500 i 600 m). 
Aquestes distribucions batimètriques 
coincideixen plenament amb les resse- 
nyades a la bibliografia. Així, per exem- 
ple, Lloris (1977) indica que S. nigres- 
cens és present al mar Català entre 50- 
150 m i 400-550 m, amb un òptim al 

Fig. 4. Valors mitjans d'abundància i biomassa de (a) Symphurus nigrescens i (b) Symphurus 
ligulatus per estrat batimètric. 


Fig. 4. Mean values of abundance and biomass of (a) Symphurus nigrescens and (b) Symphurus 
ligulatus by depth-strata. 

voltant dels 300-400 m coincident amb 
l'obtingut al present estudi. 

A diferència del que passa amb S. 
nigrescens, espècie de la qual existei- 
xen nombroses referències al mar 
Català (e.g. Lloris et al., 1984; Allué, 
1985), les cites de S. ligulatus són 
escasses, en especial aquelles referents 
a exemplars adults. Aquesta espècie 
fou citada per primera vegada al mar 
Catalá per Allué (1982), si bé 
posteriorment s'ha trobat en altres 
ocasions, sempre a fondàries majors a 
500 m (Matallanas, 1984, Cerro i 
Portas, 1984: Stefanescu, 1991, dades 
no publicades dels autors). A altres 
indrets de la Mediterrània, S. ligulatus 
és present en un rang batimètric 
similar. Torchio (1971) i Cau i Deiana 
(1979), per exemple, la consideren una 
espècie frequent en les costes italianes 
entre 450 i 600 m, però no disposen 
de dades de més fondària. 

Seguint la classificació que Hae- 
drich i Merrett (1988) fan de les distin- 
tes zones del talús, podem considerar 
que S. nigrescens, malgrat aparèixer 
eventualment en pesques de plataforma, 
és una espècie típica del talús superior 
del mar Català. S'associa a fons de 
Brisingella coronata i Funiculina qua- 
drangularis (Maurin, 1962), és ocasional 
a partir dels 500 m i desapareix a més 
de 700 m. Les cites d'aquesta espècie 
a fondàries de fins 1100 m (e.g. Bau- 
chot, 1987) són, amb tota probabilitat, 
el resultat d'una confusió amb S. 
ligulatus (D. Lloris ICM Barcelona, 
comunicació personal). D'altra banda, S. 
ligulatus és una espècie característica 
del talús mitjà i s'associa amb fons 
d'Isidella elongata (Torchio, 1971; 
Tortonese, 1975; Cau i Deiana, 1979). 


El patró de distribució de les dues 
espècies está, doncs, ben definit i es 
caracteritza per una clara segregació 
espacial en ésser substituit S. nigres- 
cens per S. ligulatus a partir dels 500 
m de fondària. Es podria hipotetitzar 
que aquesta segregació batimètrica és 
el resultat d'una competència interespe- 
cífica pels recursos tròfics, que ha 
donat lloc a un fenomen d'acomodació 
batimètrica. Rex (1977) va desenvolupar 
aquesta teoria en adaptar els estudis 
de Terborgh (1971) sobre la distribució 
altitudinal d'aus sudamericanes al cas 
concret dels organismes que habiten els 
grans fons marins. 

Recentment, l'estudi de la comu- 
nitat dels peixos i crustacis batials del 
mar Català (Cartes, 1991, Stefanescu, 
1991) ha proporcionat nombrosos exem- 
ples de grups de dues o més espècies 
molt similars tant morfològica com eco- 
lògicament, que es distribueixen al llarg 
del talús amb un mínim solapament 
dels seus respectius rangs: batimètrics. 
Tot i la dificultat de demostrar empíri- 
cament que la segregació batimètrica 
d'aquestes espècies és el resultat d'un 
fenomen d'exclusió competitiva, l'anàlisi 
de les preferències alimentàries i del 
solapament de les dietes així sembla 
indicar-ho. Alguns dels exemples que 
han permès reforçar la validesa d'a- 
questa hipòtesi els proporcionen els 
macrúrids Coelorhynchus coelorhynchus 
i Coelorhynchus labiatus, els condríctis 
batials Centroscymnus coelolepis i Et- 
mopterus spinax i els crustacis de- 
càpodes Polycheles typhlops i Stereo- 
mastis sculpta i Acanthephyra pelagica 
i Pasiphaea multidentata (Carrasón et 
al., 1992, Cartes i Abelló, 1992, Cartes, 
1993, Massutí et al., 1995). 


. E. Massutí et al., Distribució i abundància de Symphurus spp. 59 


La dieta de S. nigrescens i de S. 
ligulatus ha estat estudiada en escasses 
ocasions. Macpherson (1978) arriba a la 
conclusió de què, al mar Català, S. 
nigrescens s'alimenta gairebé exclusiva- 
ment del crustaci endobentònic Caloca- 
ris macandreae. Aquesta espècie detri- 
tívora juga un paper fonamental en la 
comunitat íctica del talús mitjà en ser la 
presa preferida de molts peixos bento- 
pelàgics (Stefanescu et al., 1993), però 
desapareix sobtadament a partir dels 
1000-1200 m de fondària, probablement 
com a conseqüència de l'empobriment 
en matèria orgànica del sediment 
(Cartes, 1991). 

La dieta de S. ligulatus ha estat 
analitzada per Cau i Deiana (1979). 
Segons aquests autors la dieta és 
clarament zoobentòfaga i hi ha una 
marcada preferència per petits crustacis, 
però el nivell d'identificació de les 
preses no permet extreure més 
conclusions. Encara que amb les dades 
“disponibles no és possible afirmar-ho, 
tot sembla indicar que el nínxol tròfic 
de S. ligulatus és molt semblant al de 
S. nigrescens, i es basa principalment 
en l'explotació de C. macandreae, tal 
com s'ha constatat en altres espècies 
de peixos batials que s'alimenten 
bàsicament de preses bentòniques 
(Stefanescu et al., 1993). 

En definitiva, tot i que es reque- 
riran futurs estudis més detallats sobre 
l'alimentació i l'ecologia de S. nigres- 
cens i S. ligulatus, la distribució batimè- 
trica que mostren ambdues espècies al 
mar Català sembla ser el resultat d'un 
fenomen d'exclusió competitiva, fruit de 
l'explotació dels mateixos recursos 
tròfics. 

